Europos Parlamento ir Tarybos direktyva 97/56/EB
1997 m. spalio 20 d.
šešioliktą kartą iš dalies keičianti Direktyvą 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos100a straipsnį,
atsižvelgdami į Komisijos pasiūlymą [1],
atsižvelgdami į Ekonomikos ir socialinių reikalų komiteto nuomonę [2],
laikydamiesi Sutarties 189b straipsnyje nustatytos tvarkos [3],
(1) kadangi turėtų būti priimtos priemonės sklandžiam vidaus rinkos veikimui užtikrinti; kadangi vidaus rinką sudaro vidaus sienų neturinti erdvė, kurioje užtikrinamas laisvas prekių, asmenų, paslaugų ir kapitalo judėjimas;
(2) kadangi vidaus rinkos veikimas turėtų laipsniškai gerinti gyvenimo kokybę, sveikatos apsaugą ir vartotojo saugą; kadangi šioje direktyvoje pasiūlytos priemonės atitinka 1989 m. lapkričio 9 d. Tarybos rezoliuciją dėl ateities prioritetų toliau plečiant vartotojų apsaugos politiką [4];
(3) kadangi Tarybos parengtame Tarybos ir valstybių narių Vyriausybių atstovų susitikime buvo priimtas Sprendimas 90/238/Euratomas, EAPB, EEB dėl 1990-1994 m. veiksmų plano programos "Europa prieš vėžį" kontekste [5];
(4) kadangi sveikatos apsaugai ir vartotojų saugai gerinti cheminės medžiagos, klasifikuojamos kaip kancerogeninės, mutageninės arba toksiškos reprodukcijai, ir jų turintys preparatai neturėtų būti pateikiami į rinką ir plačioji visuomenė neturėtų jų naudoti;
(5) kadangi 1994 m. gruodžio 20 d. Europos Parlamento ir Tarybos Direktyvoje 94/60/EB, keturioliktą kartą iš dalies keičiančioje Direktyvą 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo [6], yra pateikiamas sąrašas, kaip Direktyvos 76/769/EEB [7] I priedo I priedo 29, 30 ir 31 punktų priedėlis, į kurį įtrauktos cheminės medžiagos, klasifikuojamos kaip 1 arba 2 kategorijos kancerogeninės, mutageninės arba toksiškos reprodukcijai medžiagos; kadangi tokios cheminės medžiagos ir jų turintys preparatai negali būti pateikiami į rinką parduoti plačiajai visuomenei;
(6) kadangi, praėjus šešiems mėnesiams nuo Direktyvos 67/548/EEB [8] I priedo, kuriame surašytos cheminės medžiagos, klasifikuojamos kaip 1 arba 2 kategorijos kancerogeninės, mutageninės arba toksiškos reprodukcijai medžiagos, suderinimo su technikos pažanga dokumento paskelbimo, Komisija teiks Europos Parlamentui ir Tarybai pasiūlymą šį sąrašą papildyti;
(7) kadangi buvo atsižvelgta į cheminių medžiagų, naujai klasifikuojamų kaip 1 arba 2 kategorijos kancerogeninės, mutageninės arba toksiškos reprodukcijai medžiagos, rizikos veiksnius ir privalumus;
(8) kadangi Komisijos direktyvose 93/101/EB [9] ir 94/69/EB [10], 20-ąjį ir 21-ąjį kartą suderinančiose Direktyvą 67/549/EEB, tiksliau jos I priedą, su technikos pažanga, yra daugiau kaip 800 cheminių medžiagų, naujai klasifikuojamų kaip 1 arba 2 kategorijos kancerogeninės, mutageninės arba toksiškos reprodukcijai medžiagos; kadangi šios cheminės medžiagos turėtų būti įrašytos į Direktyvos 76/769/EEB I priedo priedėlio 29, 30 ir 31 punktus;
(9) kadangi siekiant skaidrumo ir aiškumo dėl 29, 30 ir 31 punktų, Direktyvos 76/769/EEB I priedas turėtų būti iš dalies pakeistas ir minėtos direktyvos I priedo priedėlis turėtų būti pakeistas konsoliduotu priedėliu;
(10) kadangi ši direktyva nedaro įtakos Bendrijos teisės aktams, nustatantiems minimalius darbuotojų apsaugos reikalavimus, pateiktus Tarybos direktyvoje 89/391/EEB [11] ir pagal ją parengtose atskirose direktyvose, visų pirma Direktyvoje 90/394/EEB [12],
PRIĖMĖ ŠIĄ DIREKTYVĄ:
1 straipsnis
Direktyvos 76/769/EEB I priedas šiuo dokumentu iš dalies keičiamas taip:
1. Skiltyje "Apribojimo sąlygos" antroji 29, 30 ir 31 punktų pastraipa keičiama šia pastraipa: "Nepažeidžiant kitų Bendrijos nuostatų dėl pavojingų cheminių medžiagų ir preparatų klasifikavimo, pakavimo ir ženklinimo įgyvendinimo, tokių cheminių medžiagų ir preparatų pakuotės turi būti paženklintos aiškiu ir neištrinamu užrašu: "Skirta tik profesionaliems vartotojams"."
2. Priedėlis pakeičiamas šios direktyvos priedo tekstu.
2 straipsnis
1. Valstybės narės priima įstatymus ir kitus teisės aktus, kurie, įsigalioję iki 1998 m. gruodžio 4 d., įgyvendina šią direktyvą. Apie tai jos nedelsdamos praneša Komisijai.
Jos šias nuostatas taiko nuo 1999 m. kovo 1 d.
2. Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva skirta valstybėms narėms.
Priimta Briuselyje, 1997 m. spalio 20 d.